歐陽公所蓄石屏
作者：蘇轍
朝代：宋

paragraphs: 石中枯木雙扶疏，粲然脈理通肌膚。
剖開左右兩相屬，細看不見毫髮殊。
老樗剝落但存骨，病松憔悴空留鬚。
丘陵迤邐山麓近，雲烟澹䨴風雨餘。
我驚造物巧如此，刻畫瑣細供人須。
公家此類尚非一，客至不識空嗟吁。
案頭紫雲抱明月，床上寒木翻饑烏。
賦形簡易神自足，鄙棄筆墨嗟勤劬。
天工此意與人競，雜出變怪驚羣愚。
世間淺拙無與敵，比擬頼有公新書。